|  |  |  |
| --- | --- | --- |
| **Elem tartalma: Zsolozsma és napindító „Nézz rá” témában** | | Kategória: ima |
| Szerző(k): dr. Farkas László  Szerkesztő(k): - | | Esemény: Találkozó |
| Kapcsolódó téma: Hivatás | Kapcsolódó előadás: - | |
| Régió: Dél-Duna | Település: Dabas – Sári | Időpont: 2018.07.25. |

Kapcsolódó anyagok:

**Főelőadás négy az egyben:**

2018\_07\_hivatas\_jojj\_kovess\_engem\_negy\_foeloadas\_egyben\_foelodas\_ossz\_tabor

**Főelőadások:**

2018\_07\_hivatas\_embernek\_lenni\_foeloadas\_ossz\_tabor

2018\_07\_hivatas\_mindent\_elhagyni\_Krisztusert\_foeloadas\_ossz\_tabor

2018\_07\_hivatas\_donteni\_foeloadas\_ossz\_tabor

2018\_07\_hivatas\_keresztenynek\_lenni\_hivatas\_foeloadas\_ossz\_tabor

**Csoportfoglalkozás:**

2018\_07\_hivatas\_kiscsoportos\_kerdesek\_csoport\_ossz\_tabor

**A kapcsolódó anyagok rövid tartalmi leírása és a fent felsoroltakon kívül a témánkhoz és az eseményhez kapcsolódó esetleges egyéb anyagok az alábbi téma- és eseményösszegző dokumentumban találhatóak:**

2018\_07\_hivatas\_tabor\_osszegzo\_ossz\_tabor

Törzsanyag:

***Napi Ige: „Jézus ránézett és megkedvelte”*** (Mk 10,21)***.  Napi jelszó:* Nézz rá!**

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen. Alleluja.

HIMNUSZ

Örvendező szívünk dala

magasra száll, Jakab, veled,

halászból téged Krisztusunk

ily szent orom csúcsára vitt.

Testvéreddel, mert hív a szó,

elhagytok mindent, kincset is;

az Úr igéjét, szent nevét,

buzgó küldöttként, hirdeted.

Erős jobbján, mint hű tanút

magával visz, s megláthatod

dicsőségét a hegytetőn,

s a kertben vére csöppjeit.

Te készen állsz, bár jól tudod:

a kínoknak kért kelyhe vár,

az Úr első apostola,

ki érte szenvedsz kínhalált.

Jézus hűséges gyermeke,

örök fény magvetője vagy,

imádra hitben ékesen

s gazdag reményben ég szívünk.

Kérd Krisztustól szorgalmasan:

parancsa útját járjuk itt,

s dicsőségének himnuszát

örökre énekeljük ott. Ámen.

**Ant. Útját folytatva Jézus megpillantotta Zebedeus fiait: Jakabot és testvérét, Jánost. Őket is hívta.**

Uram, te megvizsgálsz, és jól ismersz engem, \*  
tudod, ha leülök vagy ha fölkelek.  
Messziről ismered gondolataimat, \*  
szemmel tartod jártomat-keltemet.  
Jól látod minden utamat, †  
hiszen szavam még el sem éri nyelvemet, \*  
íme, te már jól ismered, Uram.  
Minden oldalról körülfogtál, \*  
és kezedet rajtam nyugtatod.  
Csodálatos ezt tudnom, \*  
oly magasztos, hogy fel sem foghatom.

Lelked elől ugyan hová mehetnék? \*  
Színed elől hová futhatnék?  
Ha fölszállnék az égbe, te ott vagy, \*  
ha a holtak hazájában pihennék, ott is jelen vagy.  
Ha felölteném a hajnal szárnyait, \*  
és a tenger túlsó végén laknék,  
oda is a te kezed vezetne, \*  
és jobbod tartana engem.  
Ha azt mondom: „Sötétség rejtsen el, \*  
és boruljon éjbe körülöttem a fény!”  
neked a sötétség akkor sem lesz sötét, †  
s az éj világos, akár a nappal, \*  
sötétség és világosság neked ugyanaz.

Egész bensőmet te alkottad, \*  
anyám méhében te szőttél egybe engem.  
Magasztallak, hogy oly csodásan alkottál; †  
csodálatos minden műved, \*  
lelkem jól tudja ezt.

Csontjaim nem voltak rejtve előtted, †  
amikor létrejöttem a rejtek ölén, \*  
és megformáltál az anyaföld mélyében.  
Alaktalan voltam még, \*  
de szemeid már láttak engem,  
és könyvedben írva állt minden napom: \*  
meghatároztad,  
mielőtt egy is felvirradt volna közülük.  
Gondolataid, Uram, mily mélységesek, \*  
és gazdagságuk mily mérhetetlen!  
Ha megszámlálnám, több lenne, mint a homokszem, \*  
és ha végére érnék, még akkor is veled volnék.

Vizsgálj meg, Istenem, ismerd meg szívemet, \*  
próbálj meg, és ismerd meg gondolataimat.  
Nézd meg, nem járok-e téves úton, \*  
és vezess az örökkévalóság útján.

Dicsőség az Atyának. Miképpen. Alleluja.

**Ant. Útját folytatva Jézus megpillantotta Zebedeus fiait: Jakabot és testvérét, Jánost. Őket is hívta.**

**139. zsoltár/első szakasz. Elmélkedés**

**Az ölelés**

**Zsolt. 139,1 A karmesternek: Dávid zsoltára. URam, te megvizsgálsz, és ismersz engem.**

**Zsolt. 139,2 Tudod, ha leülök vagy ha felállok, messziről is észreveszed szándékomat.**

**Zsolt. 139,3 Szemmel tartod járásomat és pihenésemet, gondod van minden utamra.**

Isten mindent figyel: hogy mit teszek, és előbb tudja, hogy *miért* teszek valamit, mint én magam. Isten mindig figyel: éjjel-nappal, egész életemben gondja van az utamra.

Fontos látni, hogy ez a figyelem nem jogtalan, sértő kíváncsiskodás (mint a ku­kucs­káló szomszéd), hanem gondoskodó figyelemmel követés, ami éppen azért működik, mert Isten már minden tud.

**Zsolt. 139,4 Még nyelvemen sincs a szó, te már pontosan tudod, URam.**

Isten már jóval azelőtt tudja, mit akarok mondani, hogy végiggondolmnám és kimondanám.

**Zsolt. 139,5 Minden oldalról körülfogtál, kezedet rajtam tartod.**

Isten átölel: ott van előttem és mögöttem, sőt áldó kezével ott van fölöttem.

**Zsolt. 139,6 Csodálatos nekem ez a tudás, igen magas, nem tudom felfogni.**

Dávid mindezt végiggondolva őszintén elcsodálkozik, mert ilyet még nem látott: nincs senki más, aki 100%-osan látja, figyeli és ismeri az igazi énemet, a titkos gondolataimat, a valódi mozgatórugóimat – és közben szorosan, melegen, átölelve tart.

**Állj bele a mai napon az Ő szerető tekintetébe! Engedd, hogy Jézus rád tekintsen és megkedveljen, mint a gazdag ifjút! Ne bújj el a tekintetétől! Ma lehetőséged lesz meggyónni és beleállni az Ő irgalmas tekintetébe.**

**Csend**

**Ezután mindenki hangosan visszhangozza az előző zsoltárszakaszból (139. zsoltárból) azt a szót vagy mondatot, ami megérintette őt. Az sem baj, ha ketten is ugyanazt mondják. Egy idő után a zsolozsmát vezető atya leállítja a visszhangot, hogy a reggeli imára szánt időbe beleférjünk.**

#### RÖVID OLVASMÁNY

#### Jézus elhívja első tanítványait (Mk 1,16-20; Lk 5,1-11; Jn 1,35-51)

18Amikor a Galileai-tenger partján járt, meglátott két testvért, Simont, akit Péternek hívtak, és testvérét, Andrást, amint hálójukat a tengerbe vetették, mivel halászok voltak. 19Így szólt hozzájuk: Jöjjetek utánam, és én emberhalászokká teszlek titeket. 20Ők pedig azonnal otthagyták hálóikat, és követték őt. 21Miután továbbment onnan, meglátott két másik testvért, Jakabot, Zebedeus fiát és testvérét, Jánost, amint a hajóban apjukkal, Zebedeussal együtt rendezgették hálóikat, és őket is elhívta. 22Ők pedig azonnal otthagyták a hajót és apjukat, és követték őt.

RÖVID VÁLASZOS ÉNEK

Fejedelmekké teszed őket \* Az egész földön.

Fejedelmekké teszed őket \* Az egész földön.

Nevedet, Uram, mindenkor hirdetni fogják.

Az egész földön.

Dicsőség az Atyának, a Fiúnak és a Szentléleknek.

Fejedelmekké teszed őket \* Az egész földön.

EVANGÉLIUMI KANTIKUM

**Benedictus-ant. Jézus maga mellé vette Pétert, Jakabot és testvérét, Jánost, s fölment külön velük egy magas hegyre. Ott elváltozott előttük.**

Áldott az Úr, atyáink Istene, \*

mert meglátogatta és megváltotta az ő népét;

erős szabadítót támasztott minékünk \*

szolgájának, Dávidnak családjából.

Amint szólott a szentek szájával, \*

ősidők óta a próféták ajka által,

megszabadít az ellenség kezéből, \*

mindazoktól, akik gyűlölettel néznek minket;

atyáinkkal irgalmat gyakorol, \*

hogy szent szövetségére emlékezzék,

az esküre, amelyet Ábrahám atyánknak esküdött, \*

hogy nekünk váltja be, amit ígért;

hogy félelem nélkül és megszabadulva az ellenség kezéből, \*

neki szolgálatot teljesítsünk:

szentségben és igazságban járjunk előtte \*

napról napra, amíg élünk.

Téged pedig, gyermek, †

a fölséges Isten prófétájának fognak mondani, \*

mert az Úr előtt jársz, egyengetni az ő útját;

az üdvösség ismeretére tanítod nemzetét, \*

hogy bocsánatot nyerjen minden bűnük

Istenünk irgalmas szívétől, \*

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, \*

lépteinket pedig a béke útjára vezérelje.

Dicsőség az Atyának. Miképpen. Alleluja.

**Benedictus-ant. Jézus maga mellé vette Pétert, Jakabot és testvérét, Jánost, s fölment külön velük egy magas hegyre. Ott elváltozott előttük.**

FOHÁSZOK

Kedves Testvéreim! Az apostoloktól ránk hagyományozott mennyei örökség birtokában adjunk hálát Atyánknak minden ajándékáért, és mondjuk:

Téged dicsér, egek Ura, apostolok boldog kara!

Dicséret neked Krisztus testének és vérének asztaláért, amelyet az apostolok adtak tovább nekünk,

hogy tápláljon és éltessen minket:

Téged dicsér, egek Ura, apostolok boldog kara!

Dicséret és hála neked igéd asztaláért, amelyet az apostolok terítettek meg nekünk,

hogy ott világosságot és örömet találjunk:

Téged dicsér, egek Ura, apostolok boldog kara!

Dicséret és hála neked az apostolokra épített Egyházadért,

amelyben Krisztus titokzatos testének tagjaivá leszünk:

Téged dicsér, egek Ura, apostolok boldog kara!

Dicséret és hála neked a keresztség és a bűnbocsánat megtisztító fürdőjéért,

amelyet az apostolokra bíztál, hogy lemossák minden bűnünket:

Téged dicsér, egek Ura, apostolok boldog kara!

**Mi Atyánk.**

KÖNYÖRGÉS

Mindenható, örök Isten, rendelésedből Szent Jakab az apostolok közül elsőként ontotta vérét és áldozta életét az Evangéliumért. Hitvallásával erősítsd, folytonos pártfogásával pedig oltalmazd Egyházadat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Eszközigény: